ระเบียบคณะกรรมการข้าราชการฝ่ายศาลปกครอง


ว่าด้วยเบี้ยประชุมกรรมการและอนุกรรมการ


พ.ศ. ๒๕๕๑


โดยที่เป็นการสมควรปรับปรุงระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล พ.ศ. ๒๕๔๔ เพื่อให้มีความเหมาะสมมากยิ่งขึ้น


อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้


ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ พ.ศ. ๒๕๕๑”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[1](#fn1)


ข้อ ๓ ให้ยกเลิก


(๑) ระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล พ.ศ. ๒๕๔๔


(๒) ระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล (ฉบับที่ ๒) พ.ศ. ๒๕๔๔


(๓) ระเบียบคณะกรรมการข้าราชการฝ่ายศาลปกครอง ว่าด้วยเบี้ยประชุมกรรมการและอนุกรรมการ และค่าตอบแทนบุคคลหรือคณะบุคคล (ฉบับที่ ๓) พ.ศ. ๒๕๔๖


ข้อ ๔ ในระเบียบนี้


“คณะกรรมการ” หมายความว่า คณะกรรมการตุลาการศาลปกครอง คณะกรรมการข้าราชการฝ่ายศาลปกครอง คณะกรรมการดําเนินการเลือกกรรมการตุลาการศาลปกครองผู้ทรงคุณวุฒิตามมาตรา ๓๖ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ หรือคณะกรรมการซึ่งได้รับแต่งตั้งโดยประธานศาลปกครองสูงสุด คณะกรรมการตุลาการศาลปกครอง คณะกรรมการข้าราชการฝ่ายศาลปกครอง หรือเลขาธิการสํานักงานศาลปกครอง


“คณะอนุกรรมการ” หมายความว่า คณะอนุกรรมการซึ่งได้รับแต่งตั้งโดยประธานศาลปกครองสูงสุด คณะกรรมการตุลาการศาลปกครอง คณะกรรมการข้าราชการฝ่ายศาลปกครองหรือเลขาธิการสํานักงานศาลปกครอง และหมายความรวมถึงคณะอนุกรรมการสามัญประจําสํานักงานศาลปกครองด้วย


“กรรมการ” หมายความว่า กรรมการในคณะกรรมการ


“อนุกรรมการ” หมายความว่า อนุกรรมการในคณะอนุกรรมการ


“เลขานุการ” หมายความว่า เลขานุการของคณะกรรมการหรือคณะอนุกรรมการ


“ผู้ช่วยเลขานุการ” หมายความว่า ผู้ช่วยเลขานุการของคณะกรรมการหรือคณะอนุกรรมการ


ข้อ ๕ ภายใต้บังคับข้อ ๑๒ ให้กรรมการ อนุกรรมการ เลขานุการ และผู้ช่วยเลขานุการ ได้รับเบี้ยประชุมตามหลักเกณฑ์และอัตราตามที่กําหนดไว้ในระเบียบนี้


ข้อ ๖ กรรมการในคณะกรรมการตุลาการศาลปกครองและกรรมการในคณะกรรมการข้าราชการฝ่ายศาลปกครอง ให้ได้รับเบี้ยประชุมเหมาจ่ายเป็นรายเดือนตามบัญชีหมายเลข ๑ ท้ายระเบียบนี้ และให้งดจ่ายในเดือนที่ไม่มีการประชุมหรือมีการประชุมแต่ไม่เข้าประชุม


กรรมการผู้ทรงคุณวุฒิในคณะกรรมการตุลาการศาลปกครองตามมาตรา ๓๕ วรรคหนึ่ง (๒) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ให้ได้รับเบี้ยประชุมเพิ่มขึ้นอีกหนึ่งเท่าของอัตราเบี้ยประชุมกรรมการตามวรรคหนึ่ง


ข้อ ๗ กรรมการอื่นนอกจากกรรมการตามข้อ ๖ และอนุกรรมการ ให้ได้รับเบี้ยประชุมเป็นรายครั้งเฉพาะครั้งที่มาประชุมตามอัตราในบัญชีหมายเลข ๒ ท้ายระเบียบนี้


กรรมการตามวรรคหนึ่งในคณะหนึ่ง หรืออนุกรรมการในคณะอนุกรรมการคณะหนึ่งให้ได้รับเบี้ยประชุมสําหรับการประชุมคณะกรรมการหรือคณะอนุกรรมการคณะนั้นเพียงครั้งเดียวในวันหนึ่ง


ข้อ ๘ ในกรณีที่กรรมการหรืออนุกรรมการซึ่งเป็นการแต่งตั้งโดยตําแหน่งไม่สามารถเข้าประชุมได้ แต่ได้มอบหมายให้ผู้อื่นเข้าประชุมแทน โดยทําเป็นหนังสือหรือมีหลักฐานการมอบหมายให้ถือว่าผู้ได้รับมอบหมายปฏิบัติหน้าที่ในฐานะกรรมการหรืออนุกรรมการแทนผู้ดํารงตําแหน่งนั้น ๆ และให้นับเป็นองค์ประชุม ตลอดจนมีสิทธิได้รับเบี้ยประชุมในอัตราเดียวกับกรรมการหรืออนุกรรมการ


ข้อ ๙ ประธานกรรมการและประธานอนุกรรมการ ให้ได้รับเบี้ยประชุมเพิ่มขึ้นอีกหนึ่งในสี่ของอัตราเบี้ยประชุมกรรมการหรืออนุกรรมการที่ผู้นั้นมีสิทธิได้รับ


ในกรณีที่ประธานกรรมการหรือประธานอนุกรรมการไม่สามารถเข้าประชุมได้ ให้ผู้ซึ่งทําหน้าที่ประธานในที่ประชุมได้รับเบี้ยประชุมในอัตราเดียวกับประธานกรรมการหรือประธานอนุกรรมการตามที่กําหนดในวรรคหนึ่ง แล้วแต่กรณี


ข้อ ๑๐ เลขานุการ ให้ได้รับเบี้ยประชุมเช่นเดียวกับกรรมการหรืออนุกรรมการ แล้วแต่กรณี


ผู้ช่วยเลขานุการ ให้ได้รับเบี้ยประชุมสามในสี่ของอัตราเบี้ยประชุมกรรมการในคณะกรรมการหรืออนุกรรมการในคณะอนุกรรมการที่บุคคลนั้นเป็นผู้ช่วยเลขานุการกรรมการหรืออนุกรรมการผู้ใดเป็นเลขานุการหรือผู้ช่วยเลขานุการด้วยให้เบิกเบี้ยประชุมในตําแหน่งที่ได้รับเบี้ยประชุมมากที่สุดเพียงตําแหน่งเดียว


เลขานุการ ให้มีสิทธิได้รับเบี้ยประชุมไม่เกินหนึ่งคน และผู้ช่วยเลขานุการให้มีสิทธิได้รับเบี้ยประชุมไม่เกินสองคน


ข้อ ๑๑ การประชุมของคณะกรรมการหรือคณะอนุกรรมการ ต้องมีกรรมการหรืออนุกรรมการเข้าประชุมอย่างน้อยกึ่งหนึ่งของจํานวนกรรมการหรืออนุกรรมการทั้งหมด จึงจะเป็นองค์ประชุม และมีสิทธิเบิกเบี้ยประชุมตามระเบียบนี้


การประชุมตามวรรคหนึ่ง ให้รวมถึงการประชุมที่บทบัญญัติแห่งกฎหมายหรือคําสั่งที่จัดให้มีคณะกรรมการหรือคณะอนุกรรมการกําหนดให้สามารถใช้วิธีการติดต่อสื่อสารด้วยเทคโนโลยีที่สามารถถ่ายทอดภาพและเสียงได้อย่างต่อเนื่อง ซึ่งทําให้กรรมการหรืออนุกรรมการไม่จําเป็นต้องปรากฏตัวในที่ประชุมด้วย โดยให้ถือว่ากรรมการหรืออนุกรรมการซึ่งใช้วิธีการติดต่อสื่อสารด้วยเทคโนโลยีดังกล่าวเข้าประชุมคณะกรรมการหรือคณะอนุกรรมการนั้น และมีสิทธิได้รับเบี้ยประชุม


ข้อ ๑๒ บุคคลดังต่อไปนี้ไม่มีสิทธิได้รับเบี้ยประชุมตามระเบียบนี้


(๑) ประธานกรรมการ กรรมการ ประธานอนุกรรมการ อนุกรรมการ เลขานุการ หรือผู้ช่วยเลขานุการ ในคณะกรรมการหรือในคณะอนุกรรมการซึ่งได้รับการแต่งตั้งจากเลขาธิการสํานักงานศาลปกครองที่เป็นข้าราชการฝ่ายศาลปกครองหรือเป็นลูกจ้างของสํานักงานศาลปกครอง


(๒) ประธานอนุกรรมการ อนุกรรมการ อนุกรรมการผู้ทรงคุณวุฒิที่เป็นข้าราชการฝ่ายศาลปกครอง เลขานุการ หรือผู้ช่วยเลขานุการ ในคณะอนุกรรมการสามัญประจําสํานักงานศาลปกครอง


ข้อ ๑๓ ให้คณะกรรมการข้าราชการฝ่ายศาลปกครองเป็นผู้มีอํานาจตีความหรือวินิจฉัยปัญหาเกี่ยวกับการปฏิบัติตามระเบียบนี้


ข้อ ๑๔ ให้เลขาธิการสํานักงานศาลปกครองเป็นผู้รักษาการตามระเบียบนี้


ประกาศ ณ วันที่ ๔ กรกฎาคม พ.ศ. ๒๕๕๑


อักขราทร จุฬารัตน


ประธานศาลปกครองสูงสุด


ประธานกรรมการข้าราชการฝ่ายศาลปกครอง





---


1.